b'\n_START_ARTICLE_\nGiuseppe Gasparo Mezzofanti\n_START_PARAGRAPH_\nGiuseppe Gasparo Mezzofanti (19. rujna 1774. \xe2\x80\x93 15. o\xc5\xbeujka 1849.) bio je talijanski kardinal te \xc4\x8duveni jezikoslovac i hiperpoliglot. Ro\xc4\x91en i \xc5\xa1kolovan u Bologni, zavr\xc5\xa1io je teolo\xc5\xa1ke studije prije nego \xc5\xa1to je do\xc5\xa1ao do minimalne dobi potrebne za zare\xc4\x91enje sve\xc4\x87enika; zare\xc4\x91en je 1797. godine. Iste godine postao je profesor arapskog jezika na bolonjskom sveu\xc4\x8dili\xc5\xa1tu. Kasnije je izgubio taj polo\xc5\xbeaj jer je odbio polo\xc5\xbeiti prisegu na vjernost koju je zahtijevala Cisalpinska Republika, koja je onda upravljala Bolognom.\n_START_SECTION_\nKarijera\n_START_PARAGRAPH_\n1803. godine dobio je mjesto pomo\xc4\x87nog knji\xc5\xbeni\xc4\x8dara u Institutu Bologne, a uskoro je ponovo postavljen za profesora, i to orijentalnih jezika i gr\xc4\x8dkog. Katedru je ukinuo 1808. potkralj, ali ju je 1814. vratio papa Pio VII.. Mezzofanti je ostao na tom polo\xc5\xbeaju do 1831. kad je oti\xc5\xa1ao u Rim kao \xc4\x8dlan Kongregacije za evangelizaciju naroda, koja je bila glavno Crkvino tijelo za misionarske aktivnosti. 1833. godine naslijedio je Angela Maija na poziciji nadstojnika Vatikanske knji\xc5\xbenice, a 1838. postao je kardinal i direktor studija u okviru Kongregacije. Zainteresiran je bio i za: etnologiju, arheologiju, numizmatiku i astronomiju.'